b'\n_START_ARTICLE_\nEesti P\xc3\xb5hjala \xc3\x9ching\n_START_PARAGRAPH_\nEesti P\xc3\xb5hjala \xc3\x9ching (rootsi F\xc3\xb6reningen Norden i Estland, inglise Norden Association of Estonia) on 20. oktoobril 1989 asutatud mittetulundus\xc3\xbching, mille eesm\xc3\xa4rk on arendada Eesti ja P\xc3\xb5hjamaade rahvaste koost\xc3\xb6\xc3\xb6d ja \xc3\xbchistegevust nende ajaloo, \xc3\xbchiste huvide ning kultuuritraditsioonide alusel._NEWLINE_\xc3\x9ching tegutseb koost\xc3\xb6\xc3\xb6s Taani, Soome, Rootsi, Norra, Islandi, Gr\xc3\xb6\xc3\xb6nimaa, F\xc3\xa4\xc3\xa4ri saarte ja Ahvenamaa P\xc3\xb5hjala \xc3\x9chingute ning neid \xc3\xbchendava katusorganisatsiooni F\xc3\xb6reningarna Nordens F\xc3\xb6rbundiga.\n_START_SECTION_\nAjalugu\n_START_PARAGRAPH_\nEesti P\xc3\xb5hjala \xc3\x9chingu loomise ajendas 1989. aasta mais Rahvarinde b\xc3\xbcroosse sattunud norra ajakirjaniku Morten Bakkeli kiri, kus too juhtis t\xc3\xa4helepanu P\xc3\xb5hjamaades tegutsevaile P\xc3\xb5hjala \xc3\x9chingutele ja neid \xc3\xbchendavale liidule. Bakkel pakkus v\xc3\xa4lja idee luua Eestis samalaadne \xc3\xbching, avardamaks Eesti demokraatlike liikumiste kontakte P\xc3\xb5hjamaades._NEWLINE_Oleg Kangur ja Rein Tamsalu koostasid seepeale \xc3\xbchingu p\xc3\xb5hikirja ning kutsusid kokku asutamiskoosoleku, mis leidis aset 20. oktoobril 1989. Asutajaliikmeid oli 12: Mati Hint, \xc3\x9clo Kaevats, Oleg Kangur, Marju Lauristin, J\xc3\xbcri Luik, Eino Muruste, Rein Tamsalu, Andres Tarand, Mari Tarand, Mart Tarmak, Sirje Trei ja Peeter Vihalemm._NEWLINE_1989 ja 1990. aasta valimiskampaaniate t\xc3\xb5ttu \xc3\xbchenduse tegevus soikus, kuid elavnes taas p\xc3\xa4rast esimest suurkogu, mis peeti 12. mail 1990 Kirjanike Maja saalis. Suurkogul osales 47 inimest ning sellel kinnitati p\xc3\xb5hikiri, kiideti heaks tegevussuunad, valiti juhatus ja esimees, kelleks sai Oleg Kangur._NEWLINE_20. maiks 1991 oli \xc3\xbchingul juba 328 individuaalliiget ning 10 kollektiivliiget. Allorganisatsioonid tegutsesid Tartus, P\xc3\xa4rnus, Kilingi-N\xc3\xb5mmes, Kuressaares, Muhus ja Hiiumaal. \xc3\x9chingul puudusid oma ruumid ning tegutseti Looduskaitse Seltsilt \xc3\xbc\xc3\xbcritud ruumides Tatari t\xc3\xa4naval.'